อดีตรมว.คลังชี้เว้นเก็บภาษีคนมีบ้านราคาไม่เกิน50ล้านเป็นเรื่องไม่ถูกต้อง
"สมหมาย" เผย ร่างกม.ภาษีที่ดินเว้นเก็บภาษีคนมีบ้านราคาไม่เกิน 50 ล้านบาทเป็นเรื่องไม่ถูกต้อง เพราะไม่สร้างจิตสำนึกให้ทุกคนเสียภาษีเพื่อนำไปพัฒนาประเทศ
6 มิ.ย. 2559

"สมหมาย" เผย ร่างกม.ภาษีที่ดินเว้นเก็บภาษีคนมีบ้านราคาไม่เกิน 50 ล้านบาทเป็นเรื่องไม่ถูกต้อง เพราะไม่สร้างจิตสำนึกให้ทุกคนเสียภาษีเพื่อนำไปพัฒนาประเทศ
นายสมหมาย ภาษี รมว.คลัง ให้ความเห็นร่าง พ.ร.บ. ภาษีที่ดินและสิ่งปลูกสร้าง ที่กระทรวงการคลังจะเสนอให้คณะรัฐมนตรี (ครม.) เห็นชอบ ว่า การยกเว้นไม่เก็บภาษีบ้านหลังแรกราคาไม่เกิน 50 ล้านบาท เป็นเรื่องที่ไม่ถูกต้อง เพราะจะเก็บภาษีกับคนรวยส่วนน้อยเท่านั้น และผิดวัตถุประสงค์การเก็บภาษีที่ดินและสิ่งปลูกสร้างที่ต่างประเทศทำกัน คือ คนที่มีบ้านทุกคนต้องเสียภาษีคนที่มีบ้านถูกเสียน้อย คนที่มีบ้านแพงก็ต้องเสียภาษีมาก เป็นการสร้างจิตสำนึกให้ทุกคนเสียภาษีเพื่อนำเงินภาษีไปพัฒนาประเทศ
นายสมหมาย ซึ่งเป็นคนผลัดดันร่าง พ.ร.บ.ภาษีที่ดินและสิ่งปลูกสร้าง ในช่วงปีแรกของรัฐบาลนี้ ระบุว่า ร่างเดิมที่เคยเสนอให้รัฐบาลพิจารณา คือ ยกเว้นภาษีบ้านคนที่มีราคาไม่เกิน 2 ล้านบาท เพราะถือว่าเป็นคนมีรายได้น้อยและคนจน แต่หากมีบ้านมากกว่า 2 ล้านบาท ก็ต้องเสียภาษีทุกคน ซึ่้งจะมีภาระไม่มากกว่าการเสียภาษีรถยนต์ในแต่ลัะปี หรือ การจ่ายค่าเพย์ทีวีในแต่ละเดือน
"รัฐบาลไม่เก็บภาษีคนที่มีบ้านไม่เกิน 50 ล้านบาท ก็เท่ากับรัฐบาลไม่พยายามเก็บภาษี ส่งเสริมให้คนไม่รู้จักเสียภาษี แต่ขณะเดียวกันประชาชนก็เรียกร้องให้รัฐบาลจ่ายสวัสดิการต่างๆ ให้มากๆ ประเทศมีรายจ่ายเพิ่มขึ้น ขณะที่การเก็บรายได้ไม่พอ การเก็บภาษีที่ดินที่ทำกันอยู่ถือเป็นการลากประเทศถอยหลัง คนไทยอยากมีสวัสดิการดีเหมือนต่างประเทศ แต่ไม่ดูว่าคนต่างประเทศเขาเสียภาษีมากขนาดไหน" นายสมหมาย กล่าว
นายสมหมาย กล่าวว่า ในส่วนของการเก็บภาษีที่ดินรกล้างว่างเปล่า คาดว่าจะเก็บได้ไม่มาก เพราะตอนนี้คนรวยที่ดินได้ทำการบริหารเพื่อไม่ให้เสียภาษี โดยการโอนที่ดินในชื่อของบุคคลไปไว้ในนิติบุคคลหมดแล้ว ซึ่งกฎหมายภาษีดินและสิ่งปลูกสร้างที่ออกมาดูกันไม่ดี ก็จะไม่สามารถเข้าไปเก็บภาษีในส่วนนี้ได้
อดีต รมว.คลัง กล่าวว่า การเก็บภาษีที่ดินและสิ่งปลูกสร้าง เป็นการเก็บภาษีทรัพย์สิน  ต้องการให้คนที่มีทรัพย์สินรู้จักการเสียภาษี เหมือนกับมีรถยนต์ไม่ว่าคันเล็กคันใหญ่ก็ต้องเสียภาษีแต่มากน้อยแตกต่างกัน นอกจากนี้การเก็บภาษีที่ดินและสิ่งปลูกสร้างเป็นการเพิ่มรายได้ให้กับท้องถิ่นที่จะเป็นผู้เก็บ ปัจจุบันรัฐบาลต้องอุดหนุนเงินให้ท้องถิ่นปีละ 2.5-2.8 แสนล้านบาท เดิมคิดว่าการเก็บภาษีที่ดินจะช่วยลดภาษีการให้เงินลดลง แต่ร่างกฎหมายใหม่กับทำให้การเก็บรายได้ของท้องถิ่นลดลง ส่งผลให้รัฐบาลต้องจ่ายเงินสนับสนุนมากขึ้น
นอกจากนี้ ปัจจุบันประเทศมีภาระจ่ายดอกเบี้ยเงินกู้ปีละ 2 แสนล้านบาท จ่ายเงินชดเชยให้กับแบงก์รัฐและรัฐวิสาหกิจที่ดำเนินตามนโยบายรัฐบาลอีกกว่า 1 แสนล้านบาท เงินดอกเบี้ยค่าจำนำข้าว รวมเป็นภาระงบประมาณรวมกัน 6 แสนล้านบาท เทียบกับงบประมาณปัจจุบันประมาณ 2.5 ล้านล้านบาท คิดเป็นภาระดังกล่าวถึง 1 ใน 5  แต่รัฐบาลไม่เพิ่มการเก็บภาษีให้มากขึ้น ทำให้ประเทศไม่สามารถเดินหน้าต่อไปได้
นายสมหมาย ยังให้ความเห็นว่า สำนักงานเศรษฐกิจ (สศค.) ที่เป็นคนทำเรื่องนี้ถูกสั่งจากฝ่ายการเมืองให้ไม่เก็บภาษีที่ดินและที่อยู่อาศัยคนรวย ซึ่งเป็นเรื่องน่าเห็นใจข้าราชการ เพราะ รมว.คลัง และ รองนายกรัฐมนตรี ด้านเศรษฐกิจก็ไม่สามารถช่วยสนับสนุนจุดยืนของ สศค. เพราะต้องทำตามผู้ใหญ่ทางการเมือง
ทั้งนี้ ร่าง พ.ร.บ.ภาษีที่ดินเดิมของ สศค. ที่เสนอให้รัฐบาลเห็นชอบก่อนมีการเปลี่ยนแปลง จะเพดานอัตราภาษี 4 ประเภท ได้แก่ ที่ดินเพื่อเกษตรกรรม 0.2%  ที่ดินที่อยู่อาศัยอัตรา 0.3% ที่ดินเพื่อการพาณิชย์หรืออุตสาหกรรม 1.0% และที่ดินรกร้างว่างเปล่าหรือไม่ได้ทำประโยชน์ในช่วง 1-3 ปีแรกเก็บภาษี 1% ในช่วง 4-6 ปี เก็บเพิ่้มเป็น 2% และปีที่ 7 ขึ้นไป เสียภาษี3% ของราคาประเมิน คาดว่าจะเริ่มเก็บตั้งแต่ 1 ม.ค. 2560
ในส่วนของอัตราการเก็บภาษีจริง จะมีคณะกรรมการขึ้นมากำหนด ประกาศเป็นพระราชกฤษฎีกา ซึ่งจะเก็บเป็นขั้นบันไดตามราคาประเมิน ในส่วนแรกภาษีที่ดินเพื่อเกษรกรรมมูลค่าไม่เกิน 2 ล้านบาทแรก เก็บภาษี 0.01% หรือคิดเป็นเงินภาษีที่ต้องจ่าย 200 บาทต่อปี ภาษีที่ดินเพื่ออยู่อาศัยมูลค่าไม่เกิน 2 ล้านบาท เก็บภาษี 0.03% หรือคิดเป็นภาษีที่จ่าย 600 บาทต่อปี ไล่ไปจนถึงบ้านที่ราคา 100 ล้านบาทขึ้นไป เก็บภาษี 0.2% หรือคิดเป็นเงินภาษีที่ต้องจ่าย 6.39 หมื่นบาทต่อปี
สำหรับภาษีที่ดินเพื่อการพาณิชย์หรืออุตสาหกรรมมูลค่าไม่เกิน 2 ล้านบาท เก็บภาษี0.1% หรือคิดเป็นภาษีที่ต้องจ่าย 2,000 บาทต่อปี ไปจนถึงมูลค่า 1,000 ล้านบาทขึ้นไปเสียภาษี 0.6% หรือคิดเป็นภาษีที่ต้องจ่าย 4.35 ล้านบาทต่อปี
ทั้งนี้ จะพิจารณาบรรเทาภาระภาษีกรณีที่อยู่อาศัยให้เหลือครึ่งหนึ่งของภาษีที่ต้องชำระเป็นเวลา 3 ปี หากผู้เสียภาษีอยู่อาศัยมาเกิน 15 ปี  โดยคลังประเมินว่า การเก็บภาษีที่ดินและสิ่งปลูกสร้างใหม่นี้ในช่วง 3 ปีแรก จะได้ 8.2 หมื่นล้านบาท และตั้งแต่ปีที่ 4 เป็นต้นไปจะเก็บภาษีได้ 9.7 หมื่นล้านบาท